CELEX: 32016D0542
Language: sl
Date: 2016-02-15 00:00:00
Title: Izvedbeni sklep Sveta (EU) 2016/542 z dne 15. februarja 2016 o dodelitvi kratkoročne finančne pomoči Unije Grčiji (2015/1181)

7.4.2016   
            
            
               SL
            
            
               Uradni list Evropske unije
            
            
               L 91/22
            
         IZVEDBENI SKLEP SVETA (EU) 2016/542
   z dne 15. februarja 2016
   o dodelitvi kratkoročne finančne pomoči Unije Grčiji (2015/1181) (1)
   
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (EU) št. 407/2010 z dne 11. maja 2010 o vzpostavitvi Evropskega mehanizma za finančno stabilizacijo (2) in zlasti člena 3(2) Uredbe,
   ob upoštevanju predloga Evropske komisije,
   ob upoštevanju naslednjega:
   
               (1)
            
            
               Grčija je zaprosila za novo finančno pomoč iz evropskega mehanizma za stabilnost (v nadaljnjem besedilu: EMS) in za zagotovitev zahtevane pomoči obstaja načelno soglasje.
            
         
               (2)
            
            
               Vendar pa Grčija, dokler ne bo mogoče zagotoviti takšne pomoči, potrebuje premostitveno financiranje, da bi se ohranili celovitost euroobmočja in finančna stabilnost ter preprečilo nadaljnje neizpolnjevanje njenih obveznosti vračila. Glede na hude ekonomske in finančne motnje, ki so jih povzročile izredne okoliščine, na katere vlada ni mogla vplivati, je Grčija 15. julija 2015 uradno zaprosila za nujno finančno pomoč Unije, da bi se zaščitili finančna stabilnost države, euroobmočja in Unije. Grčija bo pomoč, ki ji bo odobrena v okviru EMS, uporabila za poplačilo posojila, ki ga je prejela iz evropskega mehanizma za finančno stabilizacijo (v nadaljnjem besedilu: EFSM).
            
         
               (3)
            
            
               Cilj osnutka programa za gospodarsko in finančno prilagoditev (v nadaljnjem besedilu: program), ki ga je Grčija predložila Komisiji in Svetu, je, da se zagotovi sprejetje svežnja reform, potrebnih za izboljšanje zakonodajnega okolja in vzdržnosti javnih financ.
            
         
               (4)
            
            
               Komisija skupaj z Evropsko centralno banko (v nadaljnjem besedilu: ECB) ocenjuje, da Grčija v juliju 2015 potrebuje financiranje v skupnem znesku 7 160 milijonov EUR. Podrobni finančni pogoji bi morali biti opredeljeni v sporazumu o posojilu.
            
         
               (5)
            
            
               Finančno pomoč Unije bi morala upravljati Komisija.
            
         
               (6)
            
            
               Grčija je Komisiji in Svetu predložila program, s katerim naj bi zagotovila sprejetje svežnja reform, potrebnih za izboljšanje zakonodajnega okolja in vzdržnosti javnih financ. Vlada in Komisija sta 15. julija 2015 na ravni služb dosegli dogovor o programu, ki bo naveden v memorandumu o soglasju o posebnem gospodarskopolitičnem pogojevanju (v nadaljnjem besedilu: memorandum o soglasju).
            
         
               (7)
            
            
               Komisija bi morala z misijami in na podlagi poročil, ki naj bi jih grški organi redno pripravljali, redno preverjati, ali so izpolnjeni pogoji ekonomske politike, povezani s pomočjo.
            
         
               (8)
            
            
               Pomoč naj bi prispevala k uspešni izvedbi programa.
            
         
               (9)
            
            
               Države članice euroobmočja so sporočile, da se zavezujejo, da bodo vsem državam članicam, ki niso članice eurobmočja, prek posebnih aranžmajev nemudoma skupaj povrnile znesek, ki so ga slednje plačale v lastnih sredstvih, skladno z uporabo splošnega proračuna Unije v primeru izgub, izhajajočih iz finančne pomoči Unije državi članici euroobmočja v skladu z Uredbo (EU) št. 407/2010. Poleg tega bo z uvedbo ustreznih aranžmajev zagotovljeno, da države članice, ki niso članice euroobmočja, ob aktivaciji instrumentov za zaščito splošnega proračuna Unije, tudi za povrnitev dolga, po potrebi s postopnim pobotom terjatev in plačil, ne bodo prejele čezmernih nadomestil.
            
         
               (10)
            
            
               Za posojilo iz EFSM se jamči s splošnim proračunom Evropske unije. V primeru zamud pri vračanju tega posojila lahko Komisija za servisiranje dolga Unije zbere dodatna sredstva iz presežka njenih sredstev, pri čemer upošteva kakršen koli presežek denarnih sredstev v proračunu. V Uredbi (EU, Euratom) št. 966/2012 Evropskega parlamenta in Sveta (3) (v nadaljnjem besedilu: finančna uredba), ki se uporablja za splošni proračun Unije, in v njenih podrobnih pravilih so predvideni instrumenti za zaščito proračuna Unije, tudi za povrnitev dolga, po potrebi s postopnim pobotom terjatev in plačil. Komisija bo te instrumente uporabila –
            
         SPREJEL NASLEDNJI SKLEP:
   Člen 1
   1.   Unija da Grčiji na voljo posojilo v vrednosti največ 7 160 milijonov EUR, ki zapade v največ treh mesecih.
   2.   Finančna pomoč Unije v skladu s tem sklepom se da na voljo le, če je bilo državam članicam, katerih valuta ni euro, zagotovljeno likvidno zavarovanje v višini njihove izpostavljenosti, in sicer na podlagi pravno zavezujočih aranžmajev, v skladu s katerimi se tem državam v primeru, da Grčija ne bi mogla odplačati finančne pomoči v skladu s pogoji odplačila, takoj izplača znesek, ki je potreben za kritje vseh obveznosti, ki bi pri tem nastale.
   3.   Finančna pomoč se da na voljo takoj po začetku veljavnosti tega sklepa.
   4.   Komisija zagotovi Grčiji finančno pomoč Unije v največ dveh obrokih.
   5.   Obroka je mogoče sprostiti šele po začetku veljavnosti sporazuma o posojilu in memoranduma o soglasju in po tem, ko Grčija izpolni ustrezne politične pogoje v skladu s členom 3.
   6.   Grčija plača stroške, nastale zaradi financiranja s strani Unije, s pribitkom desetih baznih točk.
   7.   Grčiji se naložijo stroški iz člena 7 Uredbe (EU) št. 407/2010.
   8.   Če je to potrebno za pravočasno financiranje posojila, se lahko Komisija zadolži s prodajo dolžniških instrumentov zaprtemu krogu vlagateljev ali z drugo ustrezno shemo financiranja, ki ji omogoči, da zelo hitro zbere sredstva.
   Člen 2
   1.   Komisija pomoč upravlja v skladu s prizadevanji Grčije.
   2.   Komisija se ob posvetovanju z ECB z grškimi organi dogovori o posebnih pogojih ekonomske politike, ki so povezani s finančno pomočjo, iz člena 3. Ti pogoji se določijo v memorandumu o soglasju, ki ga podpišejo Komisija in grški organi, v skladu s prizadevanji iz odstavka 1 tega člena. Podrobni finančni pogoji se določijo v sporazumu o posojilu, ki se sklene s Komisijo.
   3.   Komisija v rednih presledkih preverja, ali so pogoji ekonomske politike, povezani s pomočjo, izpolnjeni, in o tem poroča Ekonomsko-finančnemu odboru. V ta namen grški organi v celoti sodelujejo s Komisijo in ECB in jima dajo na voljo vse potrebne informacije. Komisija redno obvešča Ekonomsko-finančni odbor o vseh pomembnih dogodkih.
   Člen 3
   1.   Sprejme se program za gospodarsko in finančno prilagoditev (v nadaljnjem besedilu: program), ki so ga pripravili grški organi.
   2.   Pomoč se izplača pod pogojem, da Grčija:
   
               (i)
            
            
               sprejme ukrepe, ki jih je v skladu s programom treba sprejeti do 15. julija 2015;
            
         
               (ii)
            
            
               sprejme nedvoumne ukrepe za pripravo na izvajanje drugih pogojev politike iz programa in
            
         
               (iii)
            
            
               na podlagi člena 13(2) Pogodbe o ustanovitvi evropskega mehanizma za stabilnost pridobi načelno soglasje članic tega mehanizma za zagotovitev zadevne finančne pomoči.
            
         3.   Grčija pravočasno sprejme spodaj navedene ukrepe:
   
                
            
            
               Sistem DDV
               
                           —
                        
                        
                           Do 15. julija 2015 sprejme zakonodajo za reformo sistema DDV. Cilj reforme je neto povečanje prihodkov za 1 odstotek BDP na letni ravni na podlagi sprememb parametrov. Novi sistem DDV: (i) poenoti stopnje na splošno stopnjo 23 odstotkov, ki vključuje restavracije in gostinske storitve, ter znižano stopnjo 13 odstotkov za osnovna živila, energijo, hotelske storitve in vodo (razen kanalizacije) in močno znižano stopnjo 6 odstotkov za zdravila, knjige in gledališče; (ii) racionalizira izjeme, tako da razširi osnovo in dvigne davek na zavarovanje; ter (iii) odpravi nižje davčne stopnje za otoke, pri čemer začne z otoki z višjimi prihodki, ki so najbolj priljubljene turistične destinacije, razen najbolj oddaljenih otokov. Reforma mora biti zaključena do konca leta 2016; če je ustrezno, se določijo ciljno usmerjeni fiskalno nevtralni ukrepi za kompenzacijo najranljivejšim prebivalcem. Nove stopnje DDV za hotelske storitve in otoke se začnejo uporabljati 1. oktobra 2015.
                        
                     
         
                
            
            
               Pokojnine
               
                           —
                        
                        
                           Sprejme zakonodajo za zamrznitev najvišjih mesečnih izplačil zajamčene starostne pokojnine v nominalnih zneskih do leta 2021,
                        
                     
                           —
                        
                        
                           sprejme zakonodajo, na podlagi katere osebe, ki se upokojijo po začetku veljavnosti zadevne grške zakonodaje, pridobijo osnovno pokojnino, zajamčeno starostno pokojnino ali pokojnino na podlagi ugotovljenega premoženjskega stanja šele, ko dosežejo zakonsko določeno običajno upokojitveno starost, ki je trenutno 67 let,
                        
                     
                           —
                        
                        
                           sprejme zakonodajo, s katero se zdravstveni prispevki za upokojence povišajo v povprečju s 4 % na 6 % in razširijo tudi na na dodatne pokojnine,
                        
                     
                           —
                        
                        
                           sprejme ustrezen pravni instrument, s katerim se vsem pokojninskim skladom da navodilo, naj v zvezi z novimi pokojninskimi zahtevki, vloženimi od 1. januarja 2015 dalje, v celoti izvajajo zakon 3863/2010.
                        
                     
         
                
            
            
               Upravljanje statističnega sistema
               
                           —
                        
                        
                           Sprejme zakonodajo za okrepitev upravljanja grškega statističnega organa (ELSTAT). Zakonodaja zajema (i) vlogo in strukturo svetovalnih organov grškega statističnega sistema (ELSS), vključno s preoblikovanjem sveta ELSS v svetovalni odbor ELSS, ter vlogo svetovalnega odbora za dobre prakse; (ii) postopek izbire predsednika statističnega organa ELSTAT, s katerim se zagotovi izbor najbolje usposobljenega strokovnjaka na podlagi preglednih postopkov in meril; (iii) sodelovanje organa ELSTAT pri vseh zakonodajnih in drugih pravnih predlogih v zvezi s kakršnimi koli statističnimi vprašanji, kadar je to potrebno; (iv) druga vprašanja, ki vplivajo na neodvisnost organa ELSTAT, med drugim finančno neodvisnost, pooblastilo organa ELSTAT za prerazporeditev obstoječih stalnih delovnih mest, zaposlitev delovne sile, kjer je ta potrebna, in za zaposlitev specializiranega znanstvenega osebja, ter klasifikacijo ustanove v nedavno sprejetem zakonu 4270/2014 kot organa fiskalne politike; vlogo in pristojnosti nacionalne centralne banke Grčije glede statistike v skladu z zakonodajo Unije.
                        
                     
         
                
            
            
               Izvajanje Pogodbe o stabilnosti, usklajevanju in upravljanju v ekonomski in monetarni uniji
               
                           —
                        
                        
                           Grčija začne najpozneje 15. julija 2015 izvajati ustrezne določbe Pogodbe o stabilnosti, usklajevanju in upravljanju v ekonomski in monetarni uniji.
                        
                     
         Člen 4
   Za upravljanje finančne pomoči Unije Grčija odpre poseben račun pri nacionalni centralni banki Grčije.
   Člen 5
   Ta sklep začne učinkovati z uradno obvestitvijo.
   Člen 6
   Ta sklep je naslovljen na Helensko republiko.
   Člen 7
   Ta sklep se objavi v Uradnem listu Evropske unije.
   
      V Bruslju, 15. februarja 2016
      
         
            Za Svet
         
         
            Predsednik
         
         M.H.P. VAN DAM
      
   
   
      (1)  Ta akt je bil prvotno sprejet samo v angleščini in je bil objavljen v UL L 192, 18.7.2015, str. 15.
   
      (2)  UL L 118, 12.5.2010, str. 1.
   
      (3)  Uredba (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije in razveljavitvi Uredbe Sveta (ES, Euratom) št. 1605/2002 (UL L 298, 26.10.2012, str. 1).